Milliarder Usmonov O'zbekistonda siyosatga aralashayaptimi? 
Alisher Usmonov o`z tarixiy vataniga foydasi tegishidan mamnun bo`lishini, ammo mamlakatdagi siyosiy jarayonga aralashmasligini bildirdi.
Nafaqat Rossiyada, balki dunyodagi eng badavlat odamlari qatorida muhim o`rin tutuvchi Usmonovning O`zbekistondagi siyosiy, iqtisodiy jarayonlarga aralashishi mumkinligi yuzasidan turli munozarali qarashlar mavjud. Usmonovning O'zbekistonda biror yirik biznesga egalik qilishi haqida ma`lumot yo`q. "Reuters"ga ko'ra, O`zbekistonga serqatnov bo`lib qolgan Alisher Usmonovning shaxsiy uchog`i so`nggi bor 28-sentabr kuni Toshkentda qayd etilgan. Milliarderning o`zi mamlakatdagi guruhlar o`rtasida Karimovdan keyingi hokimiyatga kim voris bo`lishi yuzasidan o`tgan muzokaralarda qatnashgan. Ayni paytda muvaqqat prezidentlik qilayotgan Shavkat Mirziyoyev nomzodi tanlab olingan bu muzokaralarda Bosh vazir Shavkat Mirziyoyev, Milliy Xavfsizlik Xizmati raisi Rustam Inoyatov, Bosh vazir o`rinbosari Rustam Azimov yetakchiligidagi guruhlar qatnashgani iddao qilinadi. Ushbu xabar ortidan Alisher Usmonov o`z matbuot xizmati orqali O`zbekistondagi siyosiy jarayonlarga aloqasi yo`qligini, ammo tarixiy vatanida ko`plab do`stlari, qarindoshlari borligini, mahalliy hukumat biror yordam so`rab murojaat qilgan taqdirda foydasi tegishidan mamnun bo`lishini ma'lum qildi. Usmonov va Mirziyoyev o`rtasida qarindoshchilik o`rnatilganiga diqqat qaratgan agentlik o`z manbalariga tayanib, muzokaralarda tomonlar hokimiyatni o'zaro kelishgan holda boshqarish to`g`risida sulhga erishganini ta`kidlaydi. Ekspertlarga ko`ra, bu maqolada olg'a surilgan ma'lumotlar va unga nisbatan keltirilgan raddiya qanday bo'lishidan qat`i nazar, dunyoning eng boy o`zbegi bo`lib qolayotgan Usmonov jamoatchilikka ham, siyosiy jarayonlarga ham ta'sir ko`rsatish qudratiga ega. Faqat bu qudratdan mamlakatga qanday foyda bo`lishini aytish qiyin. Londondagi Markaziy Osiyo instituti eksperti Alisher Ilhomov fikricha, dunyoning eng badavlat odamlaridan biri bo`lib qolayotgan Usmonovning boyligi, ayniqsa, MDH miqyosida, shubhasiz, siyosiy ta'sir qudratiga ega. “MDH davlatlarida boylikning siyosiy ta'sir qudratiga aylanishi juda sezilarli, Rossiyada ham, O`zbekistonda ham shunday. Boshqa tomondan Usmonov Mirziyoyev bilan qarindoshlik aloqasiga ega, bular juda muhim dastak va bundan Kreml ham o`z strategik maqsadlari yo`lida foydalanishni istaydi. Shu ma`noda Putin nazarida Usmonov ma`lum bir missiyadan xoli emasdir. Ammo gap shundaki, uning o`zini maqsadi nimada? U qaysidir ma`noda Kreml yuklagan missiyani oqlashga harakat qilmoqchimi yoki unda o`z tarixiy vataniga bog`liqlik, tug`ilib o`sgan yurti, xalqining hayoti uchun sidqi dildan nimadir qilish istagi kuchlimi? Bunisi mavhum”, - deydi Ilhomov. Alisher Usmonov nomidan tarqatilgan bayonotda uning O`zbekistondagi siyosiy jarayonlarga aralashayotgani haqidagi xabarlar haqiqatdan uzoq deb baholanadi. Siyosiy muhojirlikda yashayotgan o`zbek yozuvchisi Safar Bekjonga ko`ra, Moskva Usmonovning O`zbekistondagi hokimiyatga yaqinlashishidan o`ta manfaatdor, ayniqsa, yangi hukumat moddiy ko`makka muhtoj turgan dastlabki paytlarda. “O`zbekistonning yangi hukumati sarmoyaga juda muhtoj, Rossiyada esa katta miqdorda ko`mak berish imkoniyati yo`q. O`zbekistondagi hokimiyat saylov atrofi, undan keyingi vaqtda kiritilishi zarur yirik sarmoyaga umidvor. Usmonov kabi boylar turgan paytda Rossiya o`zining cho`ntagidan pul chiqarish niyatida emas. Shu bilan bir yo`la ikki muammoni hal etmoqchi. Ammo Usmonov O`zbekistonga investitsiya kiritishga jur`at etadimi yo`qmi, bunisi noma`lum”, - deydi Bekjon. Islom Karimov vafotidan keyin 8-sentaybr kuni o'tgan parlamentning qo`shma majlisida muvaqqat prezidentlikka saylangan Shavkat Mirziyoyev bungacha ham asosiy voris sifatida ko`rilayotgan edi. Uning nomzodi O`zbekiston liberal demokratlar partiyasi tomonidan prezidentlikka ko`rsatilgan, ammo rasman tasdiqlanganicha yo`q. Partiya nomzodini tasdiqlashi kutilgan syezd 14-oktabrdan 19-oktabrga ko`chirilgan. Buning sababi partiya nizomiga kiritilgan o`zgartirishlar bilan bog`liq deb ko`rsatildi. Malik Mansur Toshkent Davlat Universitetini (hozirda O'zbekiston Milliy Universiteti) bitirgan. Professional jurnalist. Bu sohada 1990-yilardan beri ishlab keladi. O'zbekistonda qator nashrlarda faoliyat yuritgan. "Amerika Ovozi bilan 2002-yildan buyon hamkorlik qilib keladi. Vatandagi siyosat, iqtisod va ijtimoiy hayotni yoritadi.